David Thake se jkollu jieqaf minn preżentatur fuq Radio 101 wara pressjoni kbira minn kandidati tal-Partit Nazzjonalista fuq it-12-il distrett. David Thake, li huwa Viċi Sindku tal-Partit Nazzjonalista, sab jiddefendih lill-Kap Simon Busuttil, li jinżillu għasel l-istil goff u partiġġjan ta' David Thake. Stil li jixbah ħafna lil dak tal-bloger Nazzjonalista Daphne Caruana Galizia. Iżda, kandidati bħall-eks-Ministru Tonio Fenech u d-Deputat Robert Cutajar ma riedu jċedu b'xejn. Qabel l-aħħar elezzjoni Tonio Fenech kien ministru u, illum li jħoss li tilef ħafna mis-saħħa minħabba li jinsab fl-Oppożizzjoni, qed iħoss il-pressjoni. Qed jibża' li din id-darba ma jerġax jitla' mit-tmienja u t-12-il distrett bħal fl-2013. Min-naħa tiegħu, Robert Cutajar ukoll m'għadx għandu l-arja ta' Lawrence Gonzi li miegħu kien jaħdem fl-uffiċċju, b'persuni Melliħin li mhux l-ewwel darba tkellmu dwar allegat nepotiżmu. Però, imkejjen fil-Partit Nazzjonalista sostnew li l-ikbar pressjoni kienet dik ta' Ċensu Galea u bintu Graziella Galea, li minbarra li hi kandidat hija wkoll sindku. Il-kompetituri ta' Thake fid-distrett sostnew li ma jistax ikun li issa li qed toqrob l-elezzjoni ġenerali wieħed mill-kandidati jkollu programm kuljum fl-aqwa ħinijiet fuq ir-radju. David Thake pprova jiddefendi l-pożizzjoni tiegħu u għal ħafna xhur irnexxielu. Iżda iktar ma bdiet toqrob l-elezzjoni kien kollu għalxejn. Il-moderati fil-Partit Nazzjonalista, sal-lum f'minoranza, bdew jargumentaw li b'riħet din id-deċiżjoni seta' jittieħed vantaġġ politiku billi jingħad li l-Partit Nazzjonalista jrid inaqqas id-doża partiġġjana li qed tnissel tant mibegħda fil-pajjiż, bil-President tar-Repubblika spiċċat tagħmel appelli kontra tagħha. Oħrajn mill-ewwel ġabu l-argument li din ma tinżel ma' ħadd għax il-Partit Nazzjonalista qed juża bil-kbir lil Daphne Caruana Galizia, bloger magħrufa għall-attakki personali u li, skont ir-rapport tat-telfa tal-Partit Nazzjonalista, kienet waħda mill-kawżi għall-aħħar telfa elettorali tal-partit. Fil-fatt, minkejja dan ir-rapport, il-Viċi Kap Nazzjonalista Beppe Fenech Adami jużaha saħansitra fil-Parlament filwaqt li Simon Busuttil jinsisti li tkun parti mill-istrateġija tal-partit. Quddiem dan kollu, fuq ir-radju kellhom jgħidu l-verità: David Thake tneħħa minħabba l-elezzjoni ġenerali. "Tneħħa għar-raġuni l-ħażina, imma almenu se neħislu minn programm li ħadna lura s-snin filwaqt li nissel mibegħda liema bħalha," qal sors mal-KullĦadd li fl-aħħar ġimgħat kien ikkonfermat kulma qal. L-inkwiet bil-programm ta' David Thake żdied meta, f'okkażjonijiet separati, partitarji Nazzjonalisti tilfu l-kontroll u attakkaw ġurnalisti tal-ONE. L-ewwel fil-protesta kontra l-koruzzjoni, imbagħad quddiem il-Qorti, b'ħafna jinterpretaw dawn l-atti bħala riżultat dirett ta' kampanji ta' mibegħda li ilu jmexxi l-Partit Nazzjonalista dawn l-aħħar tliet snin, Mhux biss bil-programm ta' Thake, iżda wkoll permezz ta' blogers u kummentaturi fil-midja soċjali.